**BOSNA I HERCEGOVINA**

**Federacija Bosne i Hercegovine**

**Federalno ministarstvo finansija**

**Federalno ministarstvo financija**

**NACRT**

**ZAKON O IZMJENAMA I DOPUNAMA**

**ZAKONA O POREZNOJ UPRAVI FEDERACIJE BOSNE I HERCEGOVINE**

**Sarajevo, lipanj 2021. godine**

**ZAKON O IZMJENAMA I DOPUNAMA**

**ZAKONA O POREZNOJ UPRAVI FEDERACIJE BOSNE I HERCEGOVINE**

# Članak 1.

U Zakonu o Poreznoj upravi Federacije Bosne i Hercegovine („Službene novine Federacije BiH“, br. 33/02, 28/04, 57/09, 40/10, 27/12, 7/13, 71/14 i 91/15) u članku 2.stavak (1) iza riječi „organima,“ dodaju se riječi: „prava i obveze zaposlenika Porezne uprave,“

# Članak 2.

U članku 12a. stavku (1) broj „20“ zamjenjuje se brojem „30“

# Članak 3.

Čl 89. do 93. brišu se.

# Članak 4.

Ovaj Zakon stupa na snagu narednog dana od dana objave u "Službenim novinama Federacije BiH".

**O B R A Z L O Ž E NJ E**

**DONOŠENJE ZAKONA PO SKRAĆENOM POSTUPKU**

Odredbama članaka 172. stavak 1. Poslovnika Zastupničkog doma Parlamenta Federacije Bosne i Hercegovine („Službene novine Federacije BiH“, br. 69/07 i 2/08), propisuje se da kada nije u pitanju složen i opsežan zakon, podnositelj prijedloga zakona može umjesto nacrta podnijeti prijedlog zakona i predložiti da se o prijedlogu zakona raspravlja po skraćenom postupku bez nacrta zakona.

Također, u članku 164. stavak 1. Poslovnika o radu Doma naroda Parlamenta Federacije Bosne i Hercegovine („Službene novine Federacije BiH“, broj: 27/03) propisuje se kada je to programom rada Doma naroda predviđeno ili kada nije u pitanju složen i opsežan zakon, podnositelj prijedloga zakona može umjesto nacrta podnijeti prijedlog zakona i predložiti da se o prijedlogu zakona raspravlja po skraćenom postupku bez nacrta zakona.

S obzirom da se ovim nacrtom zakona predlaže brisanje određenih normi radi usklađivanja odredbi ovoga Zakona s odredbama drugih propisa jer stvaraju koliziju, i da zakon nije opsežan i složen, te ispunjava kriterije propisane člankom 172. stavak 1. Poslovnika Zastupničkog doma Parlamenta Federacije Bosne i Hercegovine („Službene novine Federacije BiH“, br. 69/07 i 2/08) i člankom 164. stavak 1. Poslovnika o radu Doma naroda Parlamenta Federacije Bosne i Hercegovine („Službene novine Federacije BiH“, broj: 27/03) predlaže se da se razmatra po skraćenom postupku.

**O B R A Z L O Ž E NJ E**

1. **USTAVNA OSNOVA**

Ustavna osnova za donošenje ovoga Zakona sadržana je u članku III.1. točka c), koji je izmijenjen Amandmanima VIII, LXXXIX i CVI, i članku IV.A.20.(1) j) Ustava Federacije Bosne i Hercegovine, prema kojima je u isključivoj nadležnosti Federacije donošenje propisa o financijama i financijskim institucijama Federacije i fiskalna politika Federacije, a Parlament Federacije, uz ostala ovlaštenja predviđena Ustavom, odgovoran je za donošenje zakona kojima se razrezuje porez ili na drugi način osigurava potrebno financiranje.

1. **RAZLOZI ZA DONOŠENJE ZAKONA**

Zakon o Poreznoj upravi Federacije Bosne i Hercegovine („Službene novine Federacije BIH“ br. 33/02, 28/04, 57/09, 40/10, 27/12, 7/13, 71/14 i 91/15) je propis koji uređuje organizaciju i rad Porezne uprave kao i postupke koji se vode od strane Porezne uprave. S obzirom da je temeljni zakon donesen 2002. godine i da su u međuvremenu doneseni mnogi drugi zakoni koji su danas na snazi, a da ovaj temeljni zakon nije usklađen, nužna je njegova sveobuhvatna izmjena. Zbog značaja porezne administracije i potrebe temeljite rekonstrukcije, Federalno ministarstvo financija je tražilo i dobilo tehničku pomoć Međunarodnog monetarnog fonda (MMF) koji će sagledati i analizirati sve procese u poreznoj administraciji, te predložiti neophodno restrukturiranje procesa i same organizacije Porezne uprave, a koji će poslužiti kao osnova za izradu sveobuhvatnog propisa. Međutim, tehnička misija je započela svoj proces sveobuhvatne analize postojećeg stanja u Poreznoj upravi tek u siječnju 2021. godine, i za očekivati je njeno duže trajanje, uzimajući u obzir opseg poslova, prepreke direktnog pregleda zbog utjecaja COVIDA kao i raspoloživosti resursa. Očekivano će i nakon tehničke misije i preporuka, biti potreban duži vremenski rok za samu pripremu teksta propisa i zatim usvajanje sveobuhvatnog propisa (konzultacije, izrada drafta zakona, javna rasprava, dva čitanja na parlamentu...).

S obzirom na izloženo, predložene su izmjene i dopune postojećeg zakona kako bi se riješili postojeći problemi u što kraćem roku.

Primarni cilj Zakona o izmjenama i dopunama zakona o Poreznoj upravi jeste usklađivanje njegovih normi s propisima Zakona o unutarnjem platnom prometu („Službene novine Federacije BiH“, broj: 48/15, ispravak 79/15 i 4/21), Zakona o prekršajima („Službene novine Federacije BiH“, broj: 63/14) i Zakona o plaćama i naknadama u organima vlasti Federacije BIH („Službene novine Federacije BiH“, broj: 45/10).

Predloženo je usklađivanje ovoga Zakona sa Zakonom o plaćama i naknadama u organima vlasti Federacije BIH („Službene novine Federacije BiH“, broj: 45/10) na način da se izjednači dodatak na plaću od 30% inspekcijskim tijelima, a među kojima je i Porezna uprava, s obzirom da je postojećim odredbama važećeg Zakona o Poreznoj upravi ovaj dodatak ograničen na 20%. Nadalje, brišu se prekršajne odredbe u važećem zakonu koje se odnose na sudionike u platnom prometu - banke, jer su iste propisane odredbama Zakona o unutarnjem platnom prometu („Službene novine Federacije BiH“, broj: 48/15, ispravak 79/15 i 4/21). S obzirom da su novim Zakonom o unutarnjem platnom prometu uređeni isti prekršaji, a da je propis o unutarnjem platnom prometu lex specialis, te da Porezna uprava nema više nadležnost u kontroli platnog prometa, predloženo je brisanje, jer postoji kolizija propisa.

1. **ODREDBE KOJE SE DOPUNJUJU ILI MIJENJAJU**

**Članak 2.**

1. Ukoliko su odredbe ovoga Zakona kojima se reguliraju organizacija i rukovodstvo Porezne uprave, suradnja Porezne uprave s drugim vladinim organima, prava i obveze Porezne uprave i poreznih obveznika, identifikacija i registracija poreznih obveznika, podnošenje poreznih prijava i plaćanje poreza, razrez i naplata poreza, prinudna naplata poreznih obveza, inspekcijski nadzor, obračun i naplata kamata, odbici i povrat više plaćenih poreza, rokova zastare za razrez, naplata i povrat poreza, žalbe na porezna rješenja, administrativne kazne za porezne prekršaje, podzakonski akti, uručenje dokumenata i porezna mišljenja, drugačije uređene drugim zakonima u Federaciji, tada će odredbe ovoga Zakona imati prioritet nad drugim odredbama u navedenim oblastima.
2. Iznimno, odredba stavka 1. ovoga članka ne primjenjuje se na pitanja koja su uređena Zakonom o naplati i djelomičnom otpisu dugovanja sportskim kolektivima (“Službene novine Federacije BiH”, broj: 37/14), Zakonom o visini stope zatezne kamate na javne prihode („Službene novine Federacije BiH“, br. 48/01, 52/01 i 42/06), Zakonom o financijskoj konsolidaciji gospodarskih društava u Federaciji Bosne i Hercegovine („Službene novine Federacije BiH“, br. 52/14) i Odlukom o uvjetima raspolaganja obveznicama Federacije Bosne i Hercegovine po osnovi ratnih potraživanja pravnih osoba („Službene novine Federacije BiH“, broj: 75/09).

**Članak 12a.**

1. Na prijedlog ministra, Vlada Federacije može donijeti odluku kojom će utvrditi pravo zaposlenika Porezne uprave koji rade na poslovima kod kojih postoje posebni uvjeti rada, na poseban dodatak u visini do 20% osnovne plaće.
2. Odlukom iz stavka 1. ovoga članaka bit će utvrđeni poslovi kod kojih postoje posebni uvjeti rada i postotak posebnog dodatka za te poslove.

**Članak 89**.

OOPP koja prekrši bilo koju od procedura prilikom otvaranja računa za neku osobu u skladu s člankom 19. ovoga Zakona, bit će kažnjena novčanom kaznom u iznosu od 50.000,00 KM za svaki takav propust.

**Članak 90.**

1. OOPP koja ne prenese sredstva za plaćanje porezne obveze, u skladu s člankom 39. ovoga Zakona u roku propisanom tim člankom, bit će kažnjena novčanom kaznom u iznosu od 25.000,00 KM.
2. OOPP koja ne prenese sredstva za plaćanje porezne obveze, u skladu s člankom 39. ovoga Zakona u roku od pet (5) radnih dana od prijema naloga za prijenos sredstava, bit će kažnjena novčanom kaznom u iznosu od 2% od sredstava koja nisu prenesena za svaki dan za koji ta sredstva nisu prenesena nakon petog radnog dana ili minimalnom kaznom u iznosu od 50.000,00 KM.
3. Ako OOPP ne prenese sredstva za plaćanje porezne obveze, u skladu s člankom 39. ovoga Zakona, u roku propisanom tim člankom više od tri (3) puta tijekom kalendarske godine, onda će se, pored kazni iz prethodnih stavaka, porezni organi obratiti Federalnoj Agenciji za bankarstvo ili drugom ovlaštenom organu za povlačenje dozvole za obavljanje platnog prometa OOPP-a.

**Članak 91.**

OOPP koja prenese sredstva s računa osoba i time ne izvrši rješenje Porezne uprave o obustavi transakcija preko računa te osobe u skladu s člankom 51. ovoga Zakona, bit će kažnjena novčanom kaznom u iznosu jednakom iznosu prenesenih sredstava, ali ne više od iznosa porezne obveze te osobe.

**Članak 92**.

OOPP koja ne prenese sredstva s računa poreznog obveznika i time ne izvrši rješenje Porezne uprave o naplati porezne obveze osobe iz novčanih sredstava te osobe u skladu s člankom 52. ovoga Zakona, bit će kažnjena novčanom kaznom u iznosu jednakom iznosu sredstava te osobe koja nisu prenesena, ali ne više od iznosa porezne obveze te osobe.

1. **OBRAZLOŽENJA PREDLOŽENIH RJEŠENJA U ZAKONU**

**Člankom 1.** Zakona vrši se dopuna u članku 2. važećeg Zakona s ciljem primjene članka 12a. trenutnog Zakona.

**Člankom 2.** Zakona vrši se usklađivanje visine dodatka na plaću sukladno odredbi članka 23. Zakona o plaćama i naknadama u organima vlasti Federacije BiH („Službene novine Federacije BiH“, broj: 45/10) kojom je predviđeno da inspekcijski organi imaju dodatak na plaću do 30%. Inspektori i drugi zaposlenici Porezne uprave Federacije BiH, kod kojih postoje posebni uvjeti rada, su zbog važeće odredbe u nepovoljnom položaju u odnosu na druge inspekcijske organe.

**Člankom 3.** Zakona predloženo je brisanje čl. 89 – 93. važećeg zakona koji uređuju prekršaje koje učini ovlaštena organizacija za platni promet (OOOP) odnosno banke. S obzirom da su novim Zakonom o unutarnjem platnom prometu („Službene novine Federacije BiH“, broj: 48/15, ispravak 79/15 i 4/21) uređeni isti prekršaji, a da je propis o unutarnjem platnom prometu lex specialis, te da Porezna uprava nema više nadležnost u kontroli platnog prometa, predloženo je brisanje, jer postoji kolizija propisa.

**Člankom 4.** uređuje se stupanje na snagu ovoga Zakona.

1. **FINANCIJSKA SREDSTVA**

Za provedbu ovoga Zakona nisu potrebna dodatna sredstva u Proračunu Federacije BiH.

1. **USKLAĐENOST S PROPISIMA EUROPSKE UNIJE, EUROPSKIM PRINCIPIMA I STANDARDIMA**

Nakon uvida u primarne i sekundarne izvore prava Europske unije i analize odredbi nacrta Zakona o izmjenama i dopunama zakona o Poreznoj upravi Federacije BIH ustanovljeno je da trenutno ne postoje važeće direktive koje uređuju dostavljeni nacrt. Stoga, imajući u vidu obvezu propisanu odredbom članka 3. stavak (2) Uredbe o Uredu Vlade Federacije Bosne i Hercegovine za zakonodavstvo i usklađenost sa zakonodavstvom Europske unije („Službene novine Federacije BiH“, broj: 26/20), na propisanom obrascu smo sačinili Izjavu o usklađenosti, a Usporedni prikaz nismo iz navedenih razloga.